Diari Oficial de la Generalitat Valenciana


Sumari del DOGV 3467, del 06-04-1999 (1999/2885)

ORDRE de 15 de març de 1999, de la Conselleria de Medi Ambient, per la qual es convoquen subvencions destinades a activitats de tractament i gestió de purins.
--------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1999/02/26/(2)/dof/vci/html**

### Dades del document

Número de DOGV
:   3467

Data del DOGV
:   06-04-1999

Secció del DOGV
:   I. DISPOSICIONS GENERALS

Número del document
:   1999/2885


Data del document
:   26-02-1999

Organisme emissor
:   Conselleria de Medi Ambient

Tipus de document
:   Ordre

Descriptors 

:   * ramat
    * suport econòmic
    * eliminació de residus

ORDRE de 15 de març de 1999, de la Conselleria de Medi Ambient, per la qual es convoquen subvencions destinades a activitats de tractament i gestió de purins. [1999/X2885]
  
Exposició de motius
  
El Decret 317/1997, de 24 de desembre, del Govern Valencià, aprova el Pla Integral de Residus de la Comunitat Valenciana. L'esmentat pla integral inclou un Pla de Gestió de Residus Agropecuaris en el qual es realitza una estimació de la producció de residus ramaders i agrícoles a la Comunitat Valenciana i es plantegen mètodes d'optimació de la gestió d'aquests, de forma que es garantisca la integritat del medi ambient i l'aprofitament del valor afegit associat a aquests residus, involucrant tots els sectors implicats.
  
Tradicionalment, els residus ramaders s'han utilitzat com a fertilitzant agrícola perquè tenen un alt contingut en matèria orgànica i nutrients minerals. No obstant això, l'augment del nombre d'explotacions ramaderes de tipus intensiu ha comportat una producció de residus orgànics que no pot continuar sent gestionada per les pràctiques tradicionals fonamentalment perquè la producció en grans explotacions en dificulta la distribució per a usos agrícoles amb el consegüent risc ambiental i sanitari a causa d'una aplicació inadequada.
  
Dins de les alternatives plantejades per a la gestió dels residus agropecuaris, es consideren més adequades aquelles que aconseguisquen els objectius de minimització de l'impacte ambiental, mínim cost, màxim aprofitament dels recursos continguts en els residus i major acceptació social i facilitat d'aplicació i manteniment del sistema de gestió. En aquest sentit, una de les alternatives plantejades consisteix en l'aprofitament de l'energia continguda en els residus mitjançant la producció del biogàs produït en la fermentació anaeròbia de la matèria orgànica, siga per a l'obtenció de calor o d'electricitat.
  
Una altra de les alternatives plantejades per al tractament dels residus agrícoles és el compostatge. El procés de compostatge es basa en la degradació aeròbia de la matèria orgànica per part de microorganismes sapròfits (fonamentalment bacteris i fongs), mineralitzant-la i, per tant, augmentant la disponibilitat dels nutrients minerals. En el cas dels purins, es fa necessària la separació de les fraccions sòlida i líquida per al tractament per separat d'aquestes, donada l'elevada humitat dels purins (aproximadament el 95%). El major avantatge del compostatge, en especial pel que fa als purins, és que en realitzar-se la separació de les dues fraccions, sòlida i líquida, permet l'obtenció de dos productes fertilitzants.
  
Tenint en compte les característiques agronòmiques de la Comunitat Valenciana i el criteri de màxim aprofitament dels recursos obtenibles dels residus considerats, s'han adoptat com a punts de partida del Pla de Gestió els següents principis: 1. S'opta per un model centralitzat de gestió, mitjançant el disseny de xarxes de recollida que situen els residus produïts en plantes de tractament d'àmbit comarcal. 2. A les zones amb forta demanda de nutrients per a abastir les necessitats de l'agricultura, s'opta pel tractament dels residus mitjançant plantes de compostatge, amb l'obtenció d'un adob sòlid o compost i un adob líquid. 3. En zones sense demanda de nutrients suficient, a causa de la falta de superfície agrícola, o en les quals es dóna en una zona xicoteta una gran producció de residus, s'opta pel tractament dels residus mitjançant plantes de producció de biogàs.
  
A la vista de tot l'anterior, es publica aquesta ordre, que té per objecte determinar les bases per a l'atorgament d'ajudes per a les activitats de gestió i tractament dels purins (plantes de compostatge, plantes de producció de biogàs, basses d'emmagatzemament, etc.) generats a la Comunitat Valenciana i localitzats en el seu territori.
  
Per aquesta raó, a proposta de la Direcció General de Qualitat Ambiental, i fent ús de les atribucions que em confereixen l'article 35 de la Llei 5/1983, de 30 de desembre, de Govern Valencià, i l'article 47.3 del text refós de la Llei de la Hisenda Pública de la Generalitat Valenciana, aprovada per Decret Legislatiu de 26 de juny de 1991, del Govern de la Generalitat Valenciana,
  
ORDENE
  
Primer
  
Convocar la concessió de subvencions per a infraestructures de gestió i tractament ubicades a la Comunitat Valenciana per als purins generats en aquesta Comunitat per a l'exercici 1999.
  
Segon
  
Aprovar les bases que regiran aquesta convocatòria i les successives, que figuren com a annex a aquesta ordre.
  
Tercer
  
Per a l'exercici 1999, l'import global màxim de les ajudes serà de deu milions de pessetes (28.434.264 PTA/60.101,21 euros), les quals es concediran a càrrec de l'aplicació pressupostària 26.87.172.34.5, línia de codi comptable 2480, dels pressupostos de la Generalitat Valenciana per a 1999.
  
Per als exercicis següents, anualment es publicaran en el Diari Oficial de la Generalitat Valenciana els imports màxims d'aquestes subvencions, com també les línies pressupostàries que les financen, tenint en compte els pressupostos de cada exercici i el termini de presentació de sol·licituds.
  
Quart
  
D'acord amb el règim legal de les despeses d'abast plurianual, la resolució de cada convocatòria de subvencions podrà preveure, per a aquells projectes d'execució bianual, la quantitat reconeguda per a l'exercici en què se sol·licita l'ajuda i la corresponent a l'exercici següent. L'import global de les subvencions reconegudes per a l'exercici futur no podrà excedir de la quantitat que resulte d'aplicar el percentatge del 70% al crèdit globalitzat de l'any en què es compromet l'operació.
  
Cinqué
  
En tot allò no regulat en aquesta ordre, regirà el que disposa el Decret Legislatiu de 26 de juny de 1991, de la Generalitat Valenciana, pel qual s'aprova el text refós de la Llei d'Hisenda Pública de la Generalitat Valenciana.
  
DISPOSICIONS FINALS
  
Primera
  
Es faculta la directora general de Qualitat Ambiental perquè dicte les resolucions necessàries per al desenvolupament i l'execució del que disposa aquesta ordre.
  
Segona
  
Aquesta ordre entrarà en vigor l'endemà de la publicació en el Diari Oficial de la Generalitat Valenciana
  
Tercera
  
Contra aquesta ordre, que posa fi a la via administrativa, es pot interposar un recurs contenciós administratiu en el termini de dos mesos, comptadors des de l'endemà de la publicació, davant la sala contenciosa administrativa del Tribunal Superior de Justícia de la Comunitat Valenciana.
  
Tot això d'acord amb el que preveuen els articles 10 i concordants de la Llei 29/1998, de 13 de juliol, Reguladora de la Jurisdicció Contenciosa Administrativa.
  
València, 15 de març de 1999
  
El conseller de Medi Ambient,
  
JOSÉ MANUEL CASTELLÁ ALMIÑANA
  
Annex
  
Bases per les quals es regula la convocatòria de subvencions destinades a activitats de gestió de purins
  
Primera. Beneficiaris
  
Podran ser beneficiàries d'aquesta subvenció les empreses o associacions que, durant l'exercici de 1999 o, si escau, els exercicis 1999 i 2000, pretenguen redactar projectes o executar obres d'infraestructura de tractament a la Comunitat Valenciana per als purins generats en aquesta Comunitat.
  
Segona. Objecte i actuacions que s'han de realitzar
  
Seran objecte d'ajuda les següents activitats:
  
a) Redacció del projecte o construcció de plantes de compostatge de purins
  
b) Redacció del projecte o construcció de plantes de producció de biogàs
  
c) Redacció del projecte o construcció de qualsevol altra infraestructura que permeta la correcta gestió dels purins i estiga d'acord amb el que s'ha previst en el Pla Integral de Residus de la Comunitat Valenciana.
  
Tercera. Àmbit d'aplicació
  
Únicament són objecte de subvenció els projectes i les infraestructures de gestió de purins generats a la Comunitat Valenciana i realitzades en el seu àmbit territorial que s'adapten a l'àmbit geogràfic i al sistema de gestió previst en el Pla Integral de Residus de la Comunitat Valenciana.
  
Quarta. Quantia de les ajudes
  
1. La quantia màxima de la subvenció que es podrà atorgar serà:
  
a) En el cas que se sol·licite únicament una subvenció per a la redacció del projecte, el 25% del cost de redacció.
  
b) En el cas que se sol·licite únicament una subvenció per a l'execució de les obres, el 25% del pressupost d'execució material.
  
c) En el cas que se sol·licite subvenció tant per a la redacció del projecte com per a l'execució de les obres i aquestes acaben abans de l'1 de desembre de l'any 2000, el 25% de la suma del cost de redacció del projecte i del pressupost d'execució material.
  
2. En el supòsit que la quantia total de les subvencions sol·licitades per a l'exercici corrent siga superior al crèdit pressupostat, es concediran les subvencions fins a aquest límit, i es valoraran les actuacions d'acord amb els criteris de valoració establits en la base setena i s'aplicarà, si escau, el coeficient corrector necessari per a respectar aquest límit. En el cas de projectes bianualitzats, els imports corresponents al segon exercici econòmic es concediran d'acord amb el règim legal de les despeses d'abast plurianual, fins al límit del 70% del crèdit globalitzat de l'any en què es formalitza la sol·licitud inicial, i s'aplicarà, si escau, el coeficient corrector necessari per a no excedir l'esmentada quantitat.
  
3. En cas que els sol·licitants hagen percebut o tinguen reconeguda alguna altra subvenció pel mateix concepte, l'import de l'ajuda serà la diferència entre la percebuda o reconeguda, i la que li correspondria d'acord amb allò que ha establit aquesta ordre. Amb aquest fi, serà computada com a ajuda tota aportació de fons públics de l'administració destinada a sufragar qualsevol de les activitats enumerades en l'apartat segon, fins i tot en aquells casos en què els fons no hagen sigut pagats directament als sol·licitants.
  
Cinquena. Despeses i inversions no subvencionables
  
1. L'IVA satisfet per l'adquisició de béns o serveis facturats i, en general, qualsevol impost pagat pel beneficiari.
  
2. Despeses financeres com a conseqüència de la inversió.
  
3. Despeses que no estiguen definides o que no tinguen com a finalitat l'objecte de la subvenció, com també les no imputables directament als projectes.
  
Sisena. Sol·licituds i documentació
  
1. Les sol·licituds s'hauran de formalitzar en una instància degudament emplenada, segons el model que s'adjunta a aquesta ordre i s'hauran de adreçar a la Direcció General de Qualitat Ambiental.
  
Quan els projectes requerisquen una execució bianual, s'indicarà en la sol·licitud la quantitat sol·licitada per a cadascun dels exercicis econòmics. En aquest cas la comissió avaluadora podrà proposar-ne l'aprovació per als dos exercicis.
  
2. Les persones interessades hauran de presentar les sol·licituds en el Registre General de la Conselleria de Medi Ambient, situat al carrer de l'Arquitecte Alfaro, 39; en els serveis territorials d'aquesta a
  
- Alacant, avinguda de Churruca, 29
  
- Castelló, avinguda dels Germans Bou, 47
  
- València, carrer de Gregori Gea, 27,
  
o de qualsevol altra de les formes previstes en l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
  
3. El termini de presentació d'instàncies serà de d'un mes comptador a partir de l'endemà de la publicació d'aquesta ordre en el Diari Oficial de la Generalitat Valenciana.
  
4. L'admissió a tràmit d'una sol·licitud de subvenció no en generarà cap compromís de concessió.
  
5. La documentació que han de presentar les persones interessades juntament amb la instància per a sol·licitar les ajudes serà la següent:
  
a) Documentació acreditativa de la identificació del sol·licitant:
  
- Empreses individuals: fotocòpia del número d'identificació fiscal, NIF, o del document nacional d'identitat.
  
- Societats civils o comunitats de béns:
  
- Fotocòpia del NIF de tots els socis/comuners
  
- Fotocòpia de la targeta d'identificació fiscal, CIF
  
- Escriptura de constitució i modificació, si escau
  
- Autorització de la resta dels socis/comuners distints al que presenta la sol·licitud.
  
- Societats mercantils:
  
- Fotocòpia de la targeta d'identificació fiscal, CIF
  
- Fotocòpia del NIF del representant que firma la sol·licitud
  
- Còpia compulsada de l'escriptura de constitució o modificació, si escau, i dels estatuts vigents registrats
  
- Poder actual i inscrit en el registre mercantil del representant legal que presenta la sol·licitud
  
- En el cas que la societat no estiga inscrita, certificat de la sol·licitud d'inscripció davant el registre mercantil.
  
- Associacions:
  
- Fotocòpia de la targeta d'identificació fiscal, CIF
  
- Fotocòpia del NIF del representant que firma la sol·licitud
  
- Còpia compulsada dels estatuts vigents registrats
  
- Còpia compulsada de l'escriptura de poder del representant legal o certificat de l'acta on conste l'acord de sol·licitar les ajudes i nomenament del representant de l'entitat per a efectuar-ne la gestió.
  
b) Memòria explicativa en la qual s'hauran de descriure de forma exhaustiva les motivacions i les actuacions per a les quals se sol·licita la subvenció.
  
c) Declaració, si escau, de les subvencions percebudes o reconegudes pel concepte de gestió de residus de qualsevol altre òrgan de l'administració, amb indicació de la quantia unitària.
  
d) Imprés de manteniment de tercers per a pagaments de la Generalitat Valenciana degudament emplenat i segellat per l'entitat bancària.
  
e) Estudi economicofinancer i d'estructura de costos de l'activitat.
  
Setena. Valoració i tràmit
  
1. La valoració dels expedients serà realitzada per una comissió avaluadora, presidida per la directora general de Qualitat Ambiental i formada per la secretària general administrativa, el cap del Servei Jurídic, el cap del Servei de Residus i Contaminació, i un tècnic del Servei de Residus i Contaminació, tots ells de la Conselleria de Medi Ambient.
  
2. Per a la concessió de l'ajuda es tindran en compte els criteris de valoració següents:
  
- Idoneïtat de les instal·lacions des del punt de vista ambiental i de gestió.
  
- Adequació de les instal·lacions al Pla Integral de Residus de la Comunitat Valenciana.
  
3. Una vegada formalitzats els actes d'instrucció corresponents, la comissió avaluadora elevarà la proposta, que contindrà les sol·licituds elegides i l'import de les ajudes, els criteris aplicats i les sol·licituds desestimades, degudament motivades, al conseller de Medi Ambient.
  
4. La resolució definitiva dictada pel conseller serà publicada en el Diari Oficial de la Generalitat Valenciana.
  
5. La sol·licitud es considerarà desestimada si la resolució no es produeix en el termini de tres mesos des de la finalització del termini de presentació d'instàncies.
  
6. Els beneficiaris de les subvencions podran renunciar expressament a aquestes en el termini de 10 dies a partir de l'endemà de la publicació de la resolució de concessió.
  
Vuitena. Obligacions dels beneficiaris
  
Els beneficiaris de les subvencions hauran de:
  
1. Trobar-se en la situació que en legitima la concessió.
  
2. Complir els requisits i les condicions que comporta la concessió de l'ajuda.
  
3. Sotmetre's a les actuacions de control financer que corresponen a la Intervenció General en relació amb les subvencions i ajudes concedides.
  
4. Comunicar, en qualsevol moment de la vigència de l'expedient, unes altres ajudes públiques sol·licitades o concedides per a la mateixa activitat.
  
5. Fer constar en tota informació o documentació pròpia de l'activitat que aquesta està subvencionada per la Conselleria de Medi Ambient.
  
Novena. Procediment de pagament
  
El pagament de les subvencions reconegudes es realitzarà en un únic termini, que correspondrà al 100% de l'import total concedit, segons el que disposen els articles 46.3 i 47 bis del text refós de la Llei d'Hisenda Pública de la Generalitat Valenciana aprovat mitjançant el Decret Legislatiu de 26 de juny de 1991:
  
- En els casos previstos en la base IV ap. 1a d'aquest annex, després de presentar una còpia íntegra del projecte de construcció amb l'informe favorable de l'Oficina de Supervisió de Projectes o de tècnics designats per la Conselleria de Medi Ambient.
  
- En els casos previstos en la base IV, ap. 1b d'aquest annex, després del certificat d'obra emés per un tècnic designat per la Conselleria de Medi Ambient en acabar les obres de les instal·lacions projectades.
  
- En els casos previstos en la base IV, ap. 1c d'aquest annex, després de presentar una còpia íntegra del projecte de construcció amb l'informe favorable de l'Oficina de Supervisió de Projectes o de tècnics designats per la Conselleria de Medi Ambient per al pagament del projecte i després del certificat d'obra emés per un tècnic designat per la Conselleria de Medi Ambient en acabar les obres per al pagament d'aquestes.
  
Amb anterioritat a la data que dispose la resolució de concessió de les subvencions caldrà presentar la documentació següent:
  
- Sol·licitud de cobrament de la subvenció reconeguda, segons model que s'adjunta a aquesta ordre
  
- Acreditació d'estar al corrent o exempt de les obligacions tributàries i amb la Seguretat Social, en els termes que disposa l'Ordre de 30 de maig de 1996, de la Conselleria d'Economia i Hisenda (DOGV núm. 2.775, de 21 de juny de 1996): certificats de l'Agència Estatal d'Administració Tributària i de la Conselleria d'Economia, Hisenda i Administració Pública de la Generalitat Valenciana, pel que fa a les obligacions tributàries, i certificat de la Tresoreria General de la Seguretat Social, pel que fa a les obligacions amb la Seguretat Social.
  
II. AUTORITATS I PERSONAL
  
b) OFERTES D'OCUPACIÓ PÚBLICA,


Còpia Permalink ELI